20041122

Protocol

la Acordul de stabilizare și de asociere dintre Comunitatea Europeană și statele membre ale acesteia, pe de o parte, și Fosta Republică Iugoslavă Macedonia, pe de altă parte, privind un Acord-cadru între Comunitatea Europeană și Fosta Republică Iugoslavă Macedonia de stabilire a principiilor generale ale participării Fostei Republici Iugoslave Macedonia la programele comunitare

COMUNITATEA EUROPEANĂ, denumită în continuare "Comunitatea",

pe de o parte, și

FOSTA REPUBLICĂ IUGOSLAVĂ MACEDONIA,

pe de altă parte,

denumite în continuare "părți contractante",

ÎNTRUCÂT:

(1) Acordul de stabilizare și de asociere dintre Comunitatea Europeană și statele membre, pe de o parte, și Fosta Republică Iugoslavă Macedonia, pe de altă parte (denumit în continuare "ASA"), a fost semnat printr-un schimb de scrisori la Luxemburg la 9 aprilie 2001 și a intrat în vigoare la 1 aprilie 2004.

(2) Consiliul European de la Copenhaga din decembrie 2002 a confirmat perspectivele europene ale țărilor din Balcanii Occidentali în calitate de candidate potențiale și a subliniat hotărârea sa de a le susține eforturile de apropiere de Uniunea Europeană.

(3) Consiliul European de la Salonic din iunie 2003 a luat act de faptul că procesul de stabilizare și de asociere va constitui cadrul parcursului european al țărilor din Balcanii Occidentali până la viitoarea lor aderare și a aprobat "Agenda de la Salonic pentru Balcanii Occidentali: progresul pe calea integrării europene", care vizează să strângă mai mult legăturile privilegiate dintre Uniune și Balcanii Occidentali, bazându-se pe experiența dobândită în cadrul extinderii.

(4) Agenda de la Salonic invita țările din Balcanii Occidentali să participe la programele și agențiile comunitare, în conformitate cu principiile stabilite pentru participarea țărilor candidate, care vizează familiarizarea țărilor în cauză și a cetățenilor acestora cu politicile și metodele de lucru ale Uniunii, consolidând astfel ancorarea lor în Uniune și încurajându-i pe calea integrării europene.

(5) Fosta Republică Iugoslavă Macedonia și-a exprimat dorința de a participa la mai multe programe comunitare.

(6) Modalitățile și condițiile specifice, în special contribuția financiară privind participarea Fostei Republici Iugoslave Macedonia la fiecare program individual ar trebui stabilite în cadrul unui acord între Comisia Comunităților Europene, care să hotărască în numele Comunității, și Fosta Republică Iugoslavă Macedonia,

AU CONVENIT CELE CE URMEAZĂ:

Articolul 1

Fosta Republică Iugoslavă Macedonia este autorizată să participe la următoarele programe comunitare:

1. Programele comunitare în curs enumerate în anexa I, care sunt deschise participării Fostei Republici Iugoslave Macedonia odată cu intrarea în vigoare a prezentului acord (denumit în continuare "acordul").

2. Programele comunitare stabilite sau reînnoite după intrarea în vigoare a acordului și care cuprind o clauză de deschidere ce prevede participarea Fostei Republici Iugoslave Macedonia.

Articolul 2

Fosta Republică Iugoslavă Macedonia contribuie din punct de vedere financiar la bugetul general al Uniunii Europene pe baza programelor specifice la care aceasta participă.

Articolul 3

Reprezentanții Fostei Republici Iugoslave Macedonia sunt autorizați să participe, cu titlu de observatori și la punctele care privesc Fosta Republică Iugoslavă Macedonia, la comitetele de gestionare însărcinate cu supravegherea programelor la care această țară contribuie din punct de vedere financiar.

Articolul 4

Proiectele și inițiativele prezentate de participanții Fostei Republici Iugoslave Macedonia respectă, pe cât posibil, în ceea ce privește programele, aceleași condiții, norme și proceduri ca și cele aplicate statelor membre.

Articolul 5

Modalitățile și condițiile aplicabile participării Fostei Republici Iugoslave Macedonia la fiecare program în parte, în special contribuția financiară care urmează să fie plătită, se stabilesc pe cale de acord sub forma unui memorandum de înțelegere între Comisie, care hotărăște în numele Comunității, și Fosta Republică Iugoslavă Macedonia.

În cazul în care Fosta Republică Iugoslavă Macedonia solicită o asistență în afara Comunității în sensul Regulamentului (CE) nr. 2666/2000 al Consiliului din 5 decembrie 2000, astfel cum a fost modificat prin Regulamentul (CE) nr. 2415/2001 al Consiliului din 10 decembrie 2001, privind ajutorul acordat Albaniei, Bosniei și Herțegovinei, Croației, Republicii Federale Iugoslavia, precum și Fostei Republici Iugoslave Macedonia sau în temeiul oricărui alt regulament similar de prevedere a unei asistențe în afara Comunității în favoarea Fostei Republici Iugoslave Macedonia care ar putea fi adoptat ulterior, condițiile privind recurgerea Fostei Republici Iugoslave Macedonia la asistența comunitară se adoptă într-un protocol de finanțare.

Articolul 6

În conformitate cu regulamentul financiar comunitar, memorandumul de înțelegere trebuie să prevadă că se vor efectua controale sau activități de audit financiar de către Comisia Europeană, OLAF și Curtea de Conturi Europeană sau sub autoritatea acestora.

Este necesar să se adopte dispoziții detailate în materie de control și audit financiar, măsuri și sancțiuni administrative și de recuperare care să permită să se acorde Comisiei, OLAF și Curții de Conturi competențe echivalente cu cele de care acestea dispun față de beneficiarii sau contractanții stabiliți în Comunitate.

Articolul 7

Acordul se aplică pe o perioadă nedeterminată.

Fiecare dintre părțile contractante poate denunța prezentul acord printr-o notificare scrisă adresată celeilalte părți contractante. Prezentul acord își încetează aplicabilitatea după șase luni de la această notificare.

Articolul 8

După trei ani de la data intrării în vigoare a prezentului acord și, în continuare, din trei în trei ani, cele două părți contractante pot revizui punerea în aplicare a acordului în funcție de participarea reală a Fostei Republici Iugoslave Macedonia la unul sau mai multe programe comunitare.

Articolul 9

Prezentul acord-cadru se aplică teritoriilor în care se aplică Tratatul de instituire a Comunității Europene și în condițiile prevăzute de tratatul menționat anterior, pe de o parte, și teritoriului Fostei Republici Iugoslave Macedonia, pe de altă parte.

Articolul 10

Prezentul acord intră în vigoare la data primirii ultimei notificări scrise, pe cale diplomatică, prin care fiecare parte contractantă informează cealaltă parte că a fost îndeplinită procedura de intrare în vigoare a acordului.

Articolul 11

(1) Prezentul acord se redactează în dublu exemplar, în fiecare dintre limbile oficiale ale părților contractante, cu excepția maltezei.

(2) Atunci când instituțiile Uniunii vor fi obligate să publice toate actele oficiale în malteză în Jurnalul Oficial al Uniunii Europene, acordul va fi redactat în dublu exemplar și în limba malteză.

(3) Toate versiunile lingvistice ale acestui text sunt autentice.

Articolul 12

Prezentul acord și anexa la acesta fac parte integrantă din ASA.

Adoptat la Bruxelles, 22 noiembrie 2004.

Pentru guvernul Fostei Republici Iugoslave Macedonia

Pentru Comunitatea Europeană

--------------------------------------------------

20041122

ANEXĂ

LISTA PROGRAMELOR COMUNITARE ÎN CURS MENȚIONATE LA ARTICOLUL 1

- Combaterea discriminării (2001-2006) [1]

- Combaterea marginalizării sociale (2002-2006) [2]

- Activități comunitare în sprijinul politicii de protecție a consumatorilor (2004-2007) [3]

- Program de acțiune comunitară pentru promovarea organismelor active la nivel european și susținerea activităților specifice în domeniul educației și al formării (2004-2006) [4]

- Program de acțiune comunitară pentru promovarea cetățeniei europene active (2004-2006) [5]

- Program de acțiune comunitară în domeniul sănătății publice (2003-2008) [6]

- Cultura 2000 (2000-2006) [7]

- Vamă (2003-2007) [8]

- Daphne II (2004-2008) [9]

- eContent Plus (2004-2008) [10]

- Învățământ on-line (2004-2006) [11]

- Erasmus Mundus (2004-2008) [12]

- Fiscalis (2003-2007) [13]

- Egalitate între femei și bărbați (2001-2006) [14]

- Hercule (2004-2006) [15]

- Energie inteligentă – Europa (2003-2006) [16]

- Life (2000-2006) [17]

- Leonardo da Vinci II (2002-2006) [18]

- Marco Polo (2003-2010) [19]

- Media Plus [20]/Media Formare [21] (2001-2006)

- Safer Internet plus (2005-2008) [22]

- Al șaselea program-cadru de cercetare și de dezvoltare tehnologică (2002-2006) [23]

- Socrates II (2000-2006) [24]

- Tineretul (2000-2006) [25]

[1] A se vedea Decizia 2000/750/CE a Consiliului din 27 noiembrie 2000 privind stabilirea unui program de acțiune comunitară de combatere a discriminării (2001-2006) (JO L 303, 2.12.2000, p. 23).

[2] A se vedea Decizia nr. 50/2002/CE a Parlamentului European și a Consiliului din 7 decembrie 2001 de stabilire a unui program de acțiune comunitară pentru încurajarea cooperării între statele membre și combaterea excluderii sociale (JO L 10, 12.1.2002, p. 1).

[3] A se vedea Decizia nr. 20/2004/CE a Parlamentului European și a Consiliului din 8 decembrie 2003 de stabilire a unui cadru general de finanțare a acțiunilor comunitare în sprijinul politicii de protecție a consumatorilor pentru anii 2004-2007 (JO L 5, 9.1.2004, p. 1).

[4] A se vedea Decizia nr. 791/2004/CE a Parlamentului European și a Consiliului din 21 aprilie 2004 de instituire a unui program de acțiune comunitară pentru promovarea organismelor active la nivel european și pentru susținerea activităților specifice în domeniul educației și al formării profesionale (JO L 138, 30.4.2004, p. 31).

[5] A se vedea Decizia 2004/100/CE a Consiliului din 26 ianuarie 2004 de instituire a unui program de acțiune comunitară pentru promovarea cetățeniei europene active (participare civilă) (JO L 30, 4.2.2004, p. 6).

[6] A se vedea Decizia nr. 1786/2002/CE a Parlamentului European și a Consiliului din 23 septembrie 2002 de adoptare a unui program de acțiune comunitară în domeniul sănătății publice (2003-2008) (JO L 271, 9.10.2002, p. 1).

[7] A se vedea Decizia nr. 508/2000/CE a Parlamentului European și a Consiliului din 14 februarie 2000 de instituire a programului "Cultura 2000" (JO L 63, 10.3.2000, p. 1) și Decizia nr. 626/2004/CE a Parlamentului European și a Consiliului din 31 martie 2004 de modificare a Deciziei nr. 508/2000/CE de instituire a programului "Cultura 2000" (JO L 99, 3.4.2004, p. 3).

[8] A se vedea Decizia nr. 253/2003/CE a Parlamentului European și a Consiliului din 11 februarie 2003 de adoptare a unui program de acțiune pentru vamă în Comunitate (Vama 2007) (JO L 36, 12.2.2003, p. 1).

[9] A se vedea Decizia nr. 803/2004/CE a Parlamentului European și a Consiliului din 21 aprilie 2004 de adoptare a unui program de acțiune comunitară (2004-2008) pentru prevenirea și combaterea violenței împotriva copiilor, a tinerilor și a femeilor și pentru protejarea victimelor și a grupurilor de risc (programul Daphné II) (JO L 143, 30.4.2004, p. 1).

[10] În curs de adoptare. A se vedea COM(2004) 96 final, 2004/0025 (COD).

[11] A se vedea Decizia nr. 2318/2003/CE a Parlamentului European și a Consiliului din 5 decembrie 2003 de adoptare a unui program multianual (2004-2006) pentru integrarea eficientă a tehnologiilor informației și comunicării (TIC) în sistemele de educație și formare profesională în Europa ("învățământul on-line") (JO L 345, 31.12.2003, p. 9).

[12] A se vedea Decizia nr. 2317/2003/CE a Parlamentului European și a Consiliului din 5 decembrie 2003 de stabilire a unui program pentru ameliorarea calității învățământului superior și promovarea înțelegerii interculturale prin cooperarea cu țări terțe (Erasmus Mundus) (2004-2008) (JO L 345, 31.12.2003, p. 1).

[13] A se vedea Decizia nr. 2235/2002/CE a Parlamentului European și a Consiliului din 3 decembrie 2002 de adoptare a unui program comunitar pentru îmbunătățirea funcționării sistemelor de impozitare pe piața internă (Programul Fiscalis 2003-2007) (JO L 341, 17.12.2002, p. 1).

[14] A se vedea Decizia 2001/51/CE a Consiliului din 20 decembrie 2000 de stabilire a unui program de acțiune comunitară referitor la strategia comunitară privind egalitatea între femei și bărbați (2001-2005) (JO L 17, 19.1.2001, p. 22).

[15] A se vedea Decizia nr. 804/2004/CE a Parlamentului European și a Consiliului din 21 aprilie 2004 de stabilire a unui program de acțiune comunitară în vederea promovării unor acțiuni în domeniul protecției intereselor financiare ale Comunității (programul "Hercule") (JO L 143, 30.4.2004, p. 9).

[16] A se vedea Decizia nr. 1230/2003/CE a Parlamentului European și a Consiliului din 26 iunie 2003 de adoptare a unui program multianual de acțiune în domeniul energiei:"Energie inteligentă – Europa" (2003-2006) (JO L 176, 15.7.2003, p. 29).

[17] A se vedea Regulamentul (CE) nr. 1655/2000 al Parlamentului European și al Consiliului din 17 iulie 2000 privind instrumentul financiar pentru mediu (LIFE) (JO L 192, 28.7.2000, p. 1), astfel cum a fost modificat prin Regulamentul (CE) nr. 1682/2004 (JO L 308, 5.10.2004, p. 1).

[18] A se vedea Decizia 1999/382/CE a Consiliului din 26 aprilie 1999 de stabilire a celei de-a doua faze a programului de acțiune comunitară în materie de formare profesională, "Leonardo da Vinci" (JO L 146, 11.6.1999, p. 33).

[19] A se vedea Regulamentul (CE) nr. 1382/2003 al Parlamentului European și al Consiliului din 22 iulie 2003 de acordare a asistenței financiare pentru îmbunătățirea performanțelor de mediu ale sistemului de transport de mărfuri (programul "Marco Polo") (JO L 196, 2.8.2003, p. 1).

[20] Rectificarea la Decizia 2000/821/CE a Consiliului din 20 decembrie 2000 privind punerea în aplicare a unui program de încurajare a dezvoltării, a distribuirii și a promovării de producții audio-vizuale europene (MEDIA Plus - dezvoltare, distribuire și promovare) (2001-2005) (JO L 336, 30.12.2000, p. 82) (JO L 13, 17.1.2001, p. 34), astfel cum a fost modificată prin Decizia nr. 846/2004/CE a Parlamentului European și a Consiliului (JO L 157, 30.4.2004, p. 4).

[21] A se vedea Decizia nr. 163/2001/CE a Parlamentului European și a Consiliului din 19 ianuarie 2001 privind punerea în aplicare a unui program de formare profesională pentru profesioniștii din industria europeană de programe audiovizuale (MEDIA-formare) (2001-2005) (JO L 26, 27.1.2001, p. 1), astfel cum a fost modificată prin Decizia nr. 845/2004/CE (JO L 157, 30.4.2004, p. 1).

[22] În curs de adoptare. A se vedea COM(2004) 91 final 2004/0023 (COD).

[23] A se vedea Decizia nr. 1513/2002/CE a Parlamentului European și a Consiliului din 27 iunie 2002 privind cel de-al șaselea program-cadru al Comunității Europene pentru activități de cercetare, dezvoltare tehnologică și demonstrații, care contribuie la crearea Spațiului European de Cercetare și la inovare (2002-2006) (JO L 232, 29.8.2002, p. 1).

[24] A se vedea Decizia nr. 253/2000/CE a Parlamentului European și a Consiliului din 24 ianuarie 2000 de adoptare a celei de a doua etape a programului "Socrates" de acțiune comunitară în domeniul educației (JO L 28, 3.2.2000, p. 1).

[25] A se vedea Decizia nr. 1031/2000/CE a Parlamentului European și a Consiliului din 13 aprilie 2000 privind adoptarea programului comunitar "Tineretul" (JO L 117, 18.5.2000, p. 1).

--------------------------------------------------